Per Ørum Jørgensen (KF), 2008-11-18:
Tak for det, formand.
Jeg synes, at det er en ganske interessant debat, vi har her.
Vi kommer vidt omkring, det skal jeg love for.
Det er både plimsollere og Guldfireren og andet, der bliver bragt på bane.
Det, jeg synes man måske umiddelbart glemmer, er at forholde sig til det konkrete beslutningsforslag, som ligger her fra Enhedslisten, og jeg vil indledningsvis sige, at Det Konservative Folkeparti ikke kan støtte dette beslutningsforslag.
Hvorfor kan vi så ikke det?
Det er jo en detailregulering af kommunerne, hvor man totalt begrænser kommunernes bevægelsesfrihed.
Der står helt konkret, hvad kommunerne skal gøre.
De skal bl.a. opvarme vand med solfangere.
Man ser altså ikke konkret på, hvordan man nedbringer CO2-udslippet, men man anviser konkret, hvad kommunerne skal gøre.
Det kunne jo være, at der var nogle derude i landskabet, som havde flere af de vises sten at rulle rundt end Enhedslisten lige i det her spørgsmål.
Det alene gør, at vi ikke kan støtte det her beslutningsforslag.
Så har der været en del kritik fra oppositionens side af regeringen, fordi den i den daværende situation med økonomisk ansvarlighed som baggrund har besluttet at lave et anlægsloft, på grund af at den ikke ønsker at overophede den danske økonomi.
Det synes jeg egentlig at man med den ansvarlighed, som en regering selvfølgelig skal have, og selvfølgelig også med de ansvarlige partier, som er til stede her i dag, burde have en forståelse for, altså at man i den konkrete situation, da man traf beslutningen om anlægsloftet og satte niveauet, selvfølgelig har taget hensyn til, hvordan samfundsøkonomien ser ud.
Ellers havde de måske fra oppositionens side også skudt os det i skoen, og det synes jeg da er beklageligt.
Når man så følger debatten, lyder det, som om alt det startede i søndags, og at der overhovedet ingenting sker på klima- og energiområdet i Danmark.
Der vil jeg gerne i den her debat henlede opmærksomheden på det initiativ, som er taget omkring energibyer.
Det er således, at klima- og energiministeren den 22. august kunne offentliggøre, at man havde udpeget de første tre energibyer i Danmark.
Det var Skive, det var Kolding, og det var København.
Og der var i alt 13 kommuner, som havde ansøgt om at blive udpeget til energiby.
Når man nu bliver energiby i Danmark, så er der en masse kriterier, man skal leve op til.
Det er kriterier, som at man f.eks. har arbejdet ambitiøst med at reducere energiforbruget og CO2-udledningen gennem flere år, og at man kan dokumentere væsentlige målbare resultater, og at man har gennemført kortlægning af CO2-emmission.
Man skal have målsætninger og planer for reduktion af CO2-udledninger og for gennemførelse af energibesparelser, så de er udformet, så der sikres en kontinuerlig forbedring.
Man skal have iværksat en indsats for at reducere energiforbrug og CO2-bidrag fra egne bygninger og have opstillet konkrete målsætninger herfor.
Man skal have iværksat konkrete initiativer og krav i forbindelse med energirammen for nye boligområder og byggerier osv. osv.
Ikke mindst skal man også have præsenteret en plan for, hvordan man formidler den erfaring videre til andre kommuner.
Det er jo den gode måde at gøre det på, altså at kommunerne selv tager initiativet, i stedet for at man med sådan et beslutningsforslag her presser tingene ned over hovedet på kommunerne.
Helt ærligt, venner, kommunerne er rigtig dygtige til de her ting.
Det er der rigtig mange af dem der kan, og rigtig mange af dem er på vej.
Det synes jeg faktisk vi skal være stolte af og lykkelige over i stedet for at tegne et billede, som er helt, helt skævt i forhold til, hvordan virkeligheden ser ud på det her felt.